په افغانستان کې د پاکستان د سوداګرۍ مارکيټ هند، ايران او چين نيولی
د پاکستان او افغانستان د سوداګرۍ او صنايعو د ګډې خونې مشر زبېر موتي والا وايي د دواړو هېوادونو سوداګري د نيمې نه ډېره راټيټه شوې ده او په افغانستان کې د پاکستان د سوداګرۍ مارکيټ نورو هېوادونو نيولی دی.
کراچۍ — د پاکستان وزيراعظم عمران خان ويلي، د افغانستان سره د "تورخم د پولې د ۲۴ ساعتونو د فعاله کولو دپاره يې اړونده حکومتي ادارو ته په راتلونکو شپږو مياشتو کې د اړينو ګامونو پورته کولو سپارښتنه کړې ده". عمران خان په ټويټر ليکلي،"دا ګام به د وروڼو هېوادونو ترمنځ د تجارت او اولسي اړيکو په وده کې ګټور رول ولوبوي". وي او ای ډيوه په خبرو کې موتي والا وویل د عمران خان د ګام د ستاينې وړ دی او د دې سره د دواړو هېوادونو ترمنځ سوداګري سېوا شي ځکه چې پوله شپه او ورځ خلاصه وي نو تګ راتګ به پرې سېوا کيږي او د دواړو هېوادونو سوداګرو ته یوه مهمه ستونزه په پوله د "لاسجسټک، ټرانسپورټي" ده. خو نوموړی وايي عمران خان د دغه کار دپاره اوږده موده ياده کړې ده دا کار په مياشت يوه نيمه کې ترسره کېدی شي. هغه وويل، د افغانستان سره د سياسي اړيکو له امله سوداګري تل د مشکلاتو ښکار شوې او په وروستيو کلونو کې د دواړو هېوادونو سوداګري د ۲. ۷ اربه ډالرو څخه د يو نيم ارب ډالرو نه نوره هم ټيټه شوې ده. هغه زیاته کړه افغانستان چې د پاکستان دپاره تر ټولو نزدې او ګټور مارکيټ دی په تېره يوه موده کې يې د ۶۰ فيصدو څخه زيات د لاسه ورکړی دی. هغه وويل "دغه ځای اوس هند، ايران او چين نيولی دی" که د دواړو هېوادونو اړيکې ښې وي نو سوداګري يې هم ورسره سېوا کيږي. د پاکستان او افغانستان دواړو هېوادونو سوداګر وايي د افغانستان سره په سوداګرۍ کې زیاتې مسلې د پاکستان لخوا جوړيږي، او سوداګري د سياسي اړيکو ښکار کولی شي. افغان سوداګر وايي دوي ته د پاکستان د کاروباري ویزې په ترلاسه کولو کې ډېری ستونزې ورمخې ته وي او دوي ته په پاکستان کې په خپله د سودا اسانتياوې نه ورکړي کيږي. موتي والا د افغان سوداګرو شکايت مني او وايي د پاکستان د واکمنو سره يې دغه ستونزه شريکه کړې ده. فضل عزيز په کراچۍ کې د وي او اې ډيوه خبريال دی په سياسي، تعليمي، صحت او کلتور سره په ټولنيزو موضوعاتو وېب، رېډيو او ټيلي ويژن ته رپورټونه جوړوي او په ځانګړو موضوعاتو ليکل هم کوي. د کراچۍ د اردو پوهنتون نه يې د جرنلزم او کراچۍ پوهنتون نه يې د نړيوالو اړيکو د ماسټرۍ ډګريانې ترلاسه کړي دي.